Mudre izreke (Šarić)/Glava 24.
1 Ne zavidi zlim ljudima, ne želi da im budeš drug! 

2 Jer o nasilju misli srce njihovo, usne njihove govore samo o zlu. 

3 Mudrošću se gradi kuća, razboritošću se utvrđuje; 

4 Znanjem se pune odaje svakojakoga dragocjenog i finog imanja. 

5 Mudri može više, nego jaki, razboriti više, nego vrlo krepki. 

6 Jer mudrim mjerama ratovat ćeš uspješno, i pobjeda je ondje, gdje je radio velik broj savjetnika. 

7 Previsoka je luđaku mudrost; zato on ne otvara usta na vijećanjima. 

8 Tko ide za tim, da smišlja zlo, toga zovu spletkar. 

9 Osjećanje i mišljenje luđakovo jest grijeh; podsmjevač je gad ljudima. 

10 Pokažeš li se slab, kad ti je dobro, onda je snaga tvoja malena i u vrijeme nevolje. 

11 Izbavljaj one, koje vuku na smrt; oslobodi one, koje vode, da ih pogube! 

12 Htjedneš li reći: "Nijesmo za to ništa znali": zaista, koji ispituje srca, vidi to, i koji motri dušu tvoju, zna to; on plaća čovjeku po djelima njegovim. 

13 Jedi med, sine moj; jer je zdrav, i med samotok sladak je grlu tvojemu! 

14 Tako cijeni i za svoju dušu mudrost; ako si je stekao, onda ima za te budućnost, i nada se tvoja ne će osramotiti. 

15 Ne vrebaj, bezbožniče, oko stana pravednikova, ne ruši mu postelje! 

16 Jer sedam puta padne pravednik i opet ustane; a bezbožnici propadaju u nesreći. 

17 Kad padne neprijatelj tvoj, ne raduj se, i kad posrne, ne udaraju klicanje! 

18 Inače vidi to Gospod, i to mu se ne dopada, i on obrati gnjev svoj od njega. 

19 Ne srdi se zbog zločinaca, ne žesti se zbog bezbožnika! 

20 Jer zao čovjek nema budućnosti, i svjetiljka se bezbožnika ugasi. 

21 Sine moj, boj se Gospoda i kralja, i ne miješaj se s buntovnicima: 

22 Jer najedanput provali pogibao njihova unutra i iznenada propast obojice! 

23 I ove priče potječu od mudrih: Pristranost u kojoj stvari pravnoj nije dobra. 

24 "Ti imaš pravo", njega proklinju ljudi, na njega mrzi narod. 

25 A koji pravedno odlučuju, njima je dobro, i dolazi na njih obilat blagoslov. 

26 Odgovor zgodan jest kao cjelov na usne. 

27 Uredi svoj posao vani i svrši ga na njivi; tada istom možeš osnovati svoje kućanstvo! 

28 Ne budi lažan svjedok na bližnjega svojega; jer što ćeš varati usnama svojim? 

29 Nemoj reći: "Kako je on meni učinio, tako ću i ja njemu učiniti; platit ću svakome po djelu njegovu." 

30 Prolazio sam pokraj njive lijenčine i pokraj vinograda luđaka. 

31 Gle, sve je bilo zaraslo u trnje, sve je bio pokrio korov; zid im je bio porušen. 

32 Vidio sam i upamtio; motrio sam i uzeo sebi za pouku. 

33 "Još malo spavati, još malo drijemati; još malo ruke sklopiti i počivati." 

34 Već dolazi na te siromaštvo kao kakav teklić, i oskudica na te kao kakav ratnik. 

Mudre izreke (Šarić)